Voëlvrektes nou ook in Gauteng | Netwerk24
Voëlvrektes nou ook in Gauteng
Deur Lynn Williams 13 April 2021 22:06
Neville Ganes sê die getal voëlvrektes het vermeerder. Foto: Facebook
Die verskeie voëlvrektes wat in talle Oos-Kaapse dorpe voorkom, het onlangs ook in Gauteng kop uitgesteek.
Toetsuitslae dui daarop dat die vrektes onder tientalle voëls in die Oos-Kaap deur die paramiksovirus veroorsaak word.
Annette Rademeyer, woordvoerder van die Dierebeskermingsvereniging (DBV) in die Oos-Kaap, sê dit is 'n virale virus en kan nie mense of ander diere affekteer nie.
'n Persoon wat egter aan hul oë vat nadat hulle aan 'n besmette voël gevat het, kan konjunktivitis kry.
Rademeyer sê die virus kom elke paar jaar voor en dat wilde voëls dit versprei.
Inwoners van Qonce (King Wil­liam's Town), Oos-Londen en Ntabozuko (Berlin) meld reeds die afgelope drie weke tientalle vrektes onder voëls aan. Die dooie voëls is hoofsaaklik duiwe en wewervoëls wat in strate, parke, skoolterreine en op dakke en balkonne aangetref is.
Die siekte het daarna onder hoenders posgevat en ses hoenders en 'n gans van die DBV in Qonce het verlede week in hul hokke gevrek. Wilde voëls word op die perseel gevoer en loop tussen die diere rond.
Vrektes is ook in Gqeberha (Port Elizabeth) en St. Francisbaai aangemeld.
Die DBV het bevestig voëls het ook in Gauteng gevrek.
Mense word steeds gemaan om nie dooie voëls kaalhand op te tel nie. Huisvoëls moet in hul hokke bly en mense word aangeraai om nie wilde voëls te voer nie.